NEUVOSTON PÄÄTÖSLAUSELMA,

annettu 24 päivänä heinäkuuta 1997,

yhteisössä jäsenvaltiosta toiseen siirtyvistä lääkäreistä (97/C 241/01)

EUROOPAN UNIONIN NEUVOSTO, joka

ottaa huomioon Europaan yhteisön perustamissopimuksen,

sekä katsoo, että

(1) yhteisön toiminnan tavoitteena on poistaa henkilöiden ja palvelujen vapaan liikkuvuuden esteet, mukaan lukien lääkäreitä ja heidän palveluja koskevat esteet,

(2) yhteisön toiminnan on myötävaikutettava myös terveyden suojelun korkean tason saavuttamiseen sekä kuluttajansuojan parantamiseen,

(3) ottaa huomioon lääkäreiden vapaan liikkuvuden sekä heidän tutkintotodistustensa, todistustensa ja muiden muodollista kelpoisuutta osoittavien asiakirjojensa vastavuoroisen tunnustamisen helpottamisesta 5 päivänä huhtikuuta 1993 annetun neuvoston direktiivin 93/16/ETY (1),

(4) direktiivi 93/16/ETY on osa Euroopan talousalueesta tehtyä sopimusta (2),

(5) panee merkille Alankomaiden puheenjohtajakaudella Amsterdamissa 20 päivänä tammikuuta 1997 pidetyn lääkärintoimen harjoittamisen laatua ja ammatillisia väärinkäytöksiä Euroopan unionissa käsitelleen symposiumin päätelmät,

(6) toteaa, että joissain tapauksissa lääkärit, joihin on jossain jäsenvaltiossa kohdistettu kurinpitotoimia tai jotka on tuomittu rikostuomioistuimessa lääkärintoimen harjoittamisen liittyvästä virheestä ja/tai laiminlyönnistä tai joihin on kohdistettu muita seuraamuksia, tai jotka on pidätetty lääkärintoimen harjoittamisesta ennen jäsenvaltiossa tapahtuvaa oikeudellista menettelyä, ovat tästä huolimatta esteittä jatkaneet ammattinsa harjoittamista toisessa jäsenvaltiossa,

(7) katsoo, että tällaisesta tilanteesta voi olla haitallisia seurauksia kansanterveydelle,

(8) katsoo, että tietyissä tapauksissa lääkärintoimen harjoittamista jonkin jäsenvaltion toimivaltainen viranomainen on rajoittanut jollain muulla tavoin, voivat myös esteittä jatkaan ammattinsa harjoittamista toisessa jäsenvaltiossa; tämä voi vaarantaa potilaan oikeuden asianmukaiseen hoitoon,

(9) toteaa, että direktiivin 93/16/ETY 12 artiklan 1 kohdan mukaisesti jäsenvaltion, josta asianomainen on peräisin tai josta hän tulee, on toimitettava vastaanottavalle jäsenvaltiolle kaikki tarpeelliset tiedot ammatillisista tai hallinnollisista kurinpitotoimista, joihin asianomaisen suhteen on ryhdytty, tai rangaistuksista, joihin asianomainen on tuomittu ammattiaan harjoittaessaan siinä jäsenvaltiossa, josta hän on peräisin tai tullut,

(10) lääkäreiden ammatillisilta laiminlyönneiltä ja/tai virheiltä suojautumiseksi on välttämätöntä, että vastaanottavan jäsenvaltion toimivaltainen viranomainen on kiinteässä yhteydessä sen jäsenvaltion toimivaltaiseen, josta kyseinen lääkäri on peräisin tai josta hän tulee, ja päinvastoin,

(11) direktiivin 93/16/ETY 43 artiklassa säädetään, että jos jäsenvaltiolla on huomattavia vaikeuksia kyseisen direktiivin soveltamisessa tietyillä aloilla, komissio tutkii näitä vaikeuksia yhdessä kyseisen jäsenvaltion kanssa ja pyytää asiasta lausunnon terveydenhuollon johtavien virkamiesten komitealta, joka on perustettu päätöksellä 75/365/ETY (3) ja,

(12) periaatteessa vaikeuksia voi esiintyä tai niitä on saattanut jo esiintyä tässä päätöslauselmassa tarkoitetulla alalla kaikissa jäsenvaltioissa,

PYYTÄÄ KOMISSIOTA:

- tutkimaan edelleen direktiivin 93/16/ETY niiden säännösten soveltamista jäsenvaltioissa, joiden tarkoituksena on helpottaa sijoittautumisoikeuden ja palvelujen tarjoamisen vapauden tehokasta harjoittamista lääkärintoimen osalta,

- tutkimaan, onko direktiivin 93/16/ETY VI luvussa olevia palvelujen tarjoamisen vapautta koskevia säännöksiä tältä osin tarpeen yhdenmukaistaa sijoittumisoikeutta koskevien säännösten kanssa,

- selvittämään mahdollisuudet saada direktiivin 93/16/ETY mukainen tietojenvaihto mahdollisimman tehokkaaksi.

(1) EYVL N:o L 165, 7.7.1993, s. 1, direktiivi sellaisena kuin se on muutettuna vuoden 1994 liitymisasiakirjalla.

(2) EYVL N:o L 1, 3.1.1994, s. 1.

(3) EYVL N:o L 167, 30.6.1975, s. 19, päätös sellaisena kuin se on viimeksi muutettuna päätöksellä 80/157/ETY (EYVL N:o L 33, 11.2.1980, s. 15).